Vierde Puk-student oorlede: ‘Dit is donker en stil’Sumaré Prinsloo. Foto: Facebook Sumaré Prinsloo (19), ŉ eerstejaarstudent in BCom forensies aan die Noordwes-Universiteit, was ŉ week lank in ŉ koma in die waakeenheid van die Mediclinic Sandton voordat sy Saterdag breindood verklaar is. Werner Vermaak, woordvoerder van ER24, het gesê die ongeluk het op 11 Julie omstreeks 11:40 op die R54 ongeveer 10 km buite Potchefstroom plaasgevind. Paramedici het Sumaré se motor in die veld aangetref waar sy steeds in die voertuig vasgekeer was. Sy het veelvuldige beserings opgedoen en moes per helikopter na die hospitaal geneem word. Vermaak kon nie bevestig hoe die ongeluk plaasgevind het nie. Kiewiet Scheppel, woordvoerder van die universiteit, het gesê die 19-jarige was ŉ oudleerder van Hoërskool Punt in Mosselbaai. Sumaré was glo hoofmeisie van die skool. Scheppel het namens die universiteit haar medelye teenoor Sumaré se familie en vriende uitgespreek. “Dit is altyd ekstra tragies wanneer iemand op so ’n jong ouderdom oorlede is. Ons werk deurentyd met ongeveer 14 000 studente. Dit is net ŉ wonderwerk dat die meeste gespaar word en ná ŉ vakansie terugkeer universiteit toe.” Dit is die vierde tragedie wat die universiteit in ŉ kort tyd tref nadat nog drie studente die afgelope twee maande oorlede is. Bianca Page (19), ŉ tweedejaarstudent in aptekerswese aan die universiteit, is op 6 Julie in ŉ motorongeluk buite Potchefstroom dood. Carli Huyser (19), ŉ eerstejaarstudent, is net ŉ week vantevore ook in ŉ motorongeluk dood terwyl nog ŉ eerstejaar, Leana Labuschagne (19), op 14 Junie aan breinvliesontsteking dood is. Boodskappe van medelye word sedert Sumaré se dood op ’n Facebook-ondersteuningsgroep gedeel wat kort ná haar ongeluk gestig is. Leerders van Hoërskool Punt het Maandag foto’s gedeel waar hulle blomme en wit ballonne op skooltrappe gepak het as huldeblyk aan Sumaré. ŉ Boodskap wat op die dag van haar dood gedeel is, lui: “Dit is donker en stil. Die werklikheid sink nou stadig [in] … Dankie, Liewe Heer, dat ek deel kon wees van die pragkind se lewe, dankie dat U haar vir ons geleen het en dat ons so baie uit haar lewe kon leer. Wees asb. saam met [haar] mamma, pappa en sussie vanaand. Maak hulle rustig en maak hulle harte stil. Amen.”